Document ID: 32004R1676

PADOMES REGULA (EK) Nr. 1676/2004
(2004. gada 24. septembris),
ar ko pieņem autonomus un pārejas pasākumus attiecībā uz dažu Bulgārijas izcelsmes pārstrādātu lauksaimniecības produktu importu un dažu pārstrādātu lauksaimniecības produktu eksportu uz Bulgāriju
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. pantu,
ņemot vērā Komisijas priekšlikumu,
tā kā:
(1)
3. protokolā Eiropas Līgumam starp Eiropas Kopienām un Bulgārijas Republiku, kurš apstiprināts ar Padomes un Komisijas Lēmumu 94/908/EK, EOTK, Euratom (1994. gada 19. decembris) par Eiropas Līguma noslēgšanu, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses (1), ir noteikts tirdzniecības režīms attiecībā uz tajā uzskaitītajiem pārstrādātiem lauksaimniecības produktiem. Šajā 3. protokolā ir izdarīti grozījumi ar Protokolu, ar ko koriģē tirdzniecības aspektus Eiropas Līgumā starp Eiropas Kopienām un Bulgārijas Republiku (2), turpmāk - “Korekciju protokols”, kurš apstiprināts ar Lēmumu 1999/278/EK (3) un papildināts ar ES un Bulgārijas Asociācijas padomes Lēmumu Nr. 2/2002 (4).
(2)
Nesen tika noslēgts tirdzniecības nolīgums, ar kuru izdarīti grozījumi Korekciju protokolā. Minētā nolīguma mērķis ir uzlabot ekonomisko konverģenci, sagatavojot Bulgārijas pievienošanos Eiropas Savienībai, un ir paredzēts, ka tas stāsies spēkā ne vēlāk kā 2004. gada 1. oktobrī.
(3)
Procedūra lēmuma pieņemšanai, lai izdarītu grozījumus Korekciju protokolā, netiks pabeigta savlaicīgi, lai tas varētu stāties spēkā 2004. gada 1. oktobrī. Tādēļ ir nepieciešams nodrošināt Bulgārijai piešķirto tarifu koncesiju piemērošanu autonomā kārtībā, sākot no 2004. gada 1. oktobra.
(4)
Dažu pārstrādātu lauksaimniecības produktu importam nodokļus nebūtu jāpiemēro. Dažām citām precēm būtu jāatver ikgadējas tarifu kvotas.
(5)
Attiecībā uz pārstrādātiem lauksaimniecības produktiem, kas minēti 3. protokolā, bet nav uzskaitīti šajā regulā, vai kuru kvotas, kas atvērtas ar šo regulu, jau ir izlietotas, būtu jāturpina piemērot 3. protokolā paredzētos tirdzniecības noteikumus.
(6)
Ar Komisijas Regulu (EK) Nr. 1446/2002 (2002. gada 8. augusts) par to tarifu kvotu apturēšanu un atklāšanu, kas jāpiemēro dažu Bulgārijas izcelsmes pārstrādātu lauksaimniecības produktu importēšanai Eiropas Kopienā, un ar ko groza Regulu (EK) Nr. 1477/2000 (5), ir atvērtas gada tarifu kvotas dažu pārstrādātu lauksaimniecības produktu importam Kopienā, kuru izcelsme ir Bulgārijā. 2004. gadā būtu jāturpina piemērot vienīgi tos tarifa kvotu daudzumus, kas piešķirti ar Rīkojumu Nr. 09.5463, Rīkojumu Nr. 09.5487 un Rīkojumu Nr. 095479.
(7)
Ppārstrādātiem lauksaimniecības produktiem, kuri nav minēti Līguma I pielikumā un kurus eksportē uz Bulgāriju, nevar piešķirt eksporta kompensāciju saskaņā ar Komisijas Regulu (EK) Nr. 1520/2000 (2000. gada 13. jūlijs), kas nosaka kopīgus sīkus noteikumus eksporta kompensāciju piešķiršanas sistēmas piemērošanai noteiktiem lauksaimniecības produktiem, ko eksportē tādu preču veidā, kuras neaptver Līguma I pielikums, kā arī šo kompensāciju apjoma noteikšanas kritērijus (6).
(8)
Komisijas Regulā (EEK) Nr. 2454/93 (1993. gada 2. jūlijs), ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (7), ir noteikta sistēma tarifu kvotu pārvaldībai. Ar šo regulu atvērtās tarifu kvotas Kopienas iestādēm un dalībvalstu iestādēm būtu jāpārvalda atbilstīgi minētajai sistēmai.
(9)
Šīs regulas īstenošanai vajadzīgos pasākumus pieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (8),
IR PIEŅĒMUSI ŠO REGULU.
1. pants
No 2004. gada 1. oktobra I pielikumā noteiktos muitas nodokļus piemēro tādu minētajā pielikumā uzskaitīto preču importam, kuru izcelsme ir Bulgārijā.
2. pants
1. Kopienas tarifu kvotas tādu Bulgārijas izcelsmes preču importam bez muitas nodokļa, kuras noteiktas II pielikumā, atklāj katru gadu no 1. janvāra līdz 31. decembrim. 2004. gadam šīs kvotas atklāj no 1. oktobra līdz 31. decembrim. Kvotu apjomu 2004. gadam samazina proporcionāli jau pagājušajam laikam pilnos mēnešos, izņemot tarifu kvotas, uz kurām attiecas Rīkojums Nr. 09.5463, Rīkojums Nr. 09.5487 un Rīkojums Nr. 09.5479.
2. Tarifu kvotu apjomu, uz kurām attiecas Rīkojums Nr. 09.5463, Rīkojums Nr. 09.5487 un Rīkojums Nr. 09.5479 un kuras atklāja saskaņā ar Regulu (EK) Nr. 1446/2002, ka arī laida brīvā apgrozībā laikposmā no 2004. gada 1. janvāra līdz 30. septembrim, pilnībā ieskaita daudzumos, kas paredzēti atbilstīgajām II pielikumā paredzētajām tarifu kvotām.
3. pants
Pārstrādātiem lauksaimniecības produktiem, kas uzskaitīti šīs regulas III pielikumā un ko eksportē uz Bulgāriju, nevar piešķirt eksporta kompensācijas saskaņā ar Regulu (EK) Nr. 1520/2000.
4. pants
Pārstrādātiem lauksaimniecības produktiem, uz kuriem attiecas I pielikums un kuru kvotas, kas minētas II pielikumā, ir jau izsmeltas, piemēro 3. protokola noteikumus.
5. pants
Komisija var apturēt 1., 2. un 3. pantā paredzētos pasākumus saskaņā ar 7. panta 2. punktā noteikto procedūru, ja savstarpējie atvieglojumi, kam piekritusi Bulgārija, netiek piemēroti.
6. pants
Šīs regulas II pielikumā minētās tarifu kvotas pārvalda Komisija saskaņā ar Regulas (EEK) Nr. 2454/93 308.a, 308.b un 308.c pantu.
7. pants
1. Komisijai palīdz komiteja, kas minēta Padomes Regulas (EK) Nr. 3448/93 (9) 16. pantā, turpmāk - Komiteja.
2. Ja ir atsauce uz šo punktu, piemēro Lēmuma 1999/468/EK 4. un 7. pantu.
Lēmuma 1999/468/EK 4. panta 3. punktā paredzētais termiņš ir viens mēnesis.
3. Komiteja pieņem savu reglamentu.
8. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2004. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 24. septembrī

Labels: 3
15
18